ไทยวิวัฒน์พึ่งนวัตกรรม ดันไตรมาสแรกกำไรเพิ่ม
ประกันภัยไทยวิวัฒน์โชว์ผลการดำเนินงานยุค 4.0 นวัตกรรมใหม่หนุนกำไรสุทธิพุ่ง
27 พ.ค. 2560

ประกันภัยไทยวิวัฒน์โชว์ผลการดำเนินงานยุค 4.0 นวัตกรรมใหม่หนุนกำไรสุทธิพุ่ง
นายจีรพันธ์ อัศวะธนกุล กรรมการผู้อำนวยการ บริษัทประกันภัยไทยวิวัฒน์ เปิดเผยว่า ไตรมาสแรกปีนี้บริษัทมีเบี้ยรับรวม 837 ล้านบาท เพิ่มขึ้น 6.62% โดยมีกำไรสุทธิ 16 ล้านบาท เพิ่มขึ้นเมื่อเทียบกับงวดเดียวกันของปีก่อนที่มีกำไรสุทธิ 6 แสนบาท
ทั้งนี้ เนื่องจากทางบริษัทได้มีการปรับรูปแบบการดำเนินงานของบริษัทตลอดระยะเวลาหลายปีที่ผ่านมา ด้วยการเพิ่มประสิทธิภาพการให้บริการ โดยการนำนวัตกรรมต่างๆ มาใช้ในการตอบสนองความต้องการของผู้บริโภคในยุค 4.0 นี้ ทำให้บริษัทมีสัดส่วนค่าใช้จ่ายรวมลดลง 51.64 ล้านบาท หรือลดลง 7.44% ซึ่งเมื่อเทียบกับรายได้จากการรับประกันภัยและรายได้จากการลงทุนที่ลดลงเพียง 33.23 ล้านบาท หรือเท่ากับลดลง 4.79% จึงทำให้บริษัทมีกำไรสุทธิเพิ่มขึ้นกว่า 20% เมื่อเทียบกับงวดเดียวกันของปีที่ผ่านมา
สำหรับกลยุทธ์ในปีนี้ บริษัทจะเน้นไปที่การสร้างผลิตภัณฑ์ที่แตกต่างจากบริษัทอื่น ซึ่งจะต้องมีการลงทุนในการพัฒนานวัตกรรมค่อนข้างมากในปีนี้ คาดว่ารายได้ของบริษัทคงเติบโตไม่มาก โดยปีที่ผ่านมาบริษัทมีการใช้ซอฟต์แวร์และเทคโนโลยีจีพีเอส ในการคำนวณเบี้ยประกันภัยตามความเสี่ยง เพื่อประกอบผลิตภัณฑ์ประกันภัยรถยนต์